– Det var et forferdelig syn som møtte meg da jeg kom på jobb lørdag formiddag, forteller tidligere FrP-politiker og innehaver av Scandicgas Eiker i Skotselv, Elisabeth Uggen.

Firmabilen, som stod parkert utenfor Uggens firma, var i løpet av natten blitt utsatt for grovt hærverk.

– Hjulene var skåret opp og bilen tagget ned med ord som "fuck you" og "nazist", sier hun.



Det var Eikernytt.no som først omtalte saken.

Tidligere sexsjikanert

Det er ikke første gang at den tidligere FrP-politikeren blir utsatt for sjikane.

SKREMMENDE HENDELSE: – Jeg har blitt utsatt for sjikanering tidligere. Det at det skjer igjen er skremmende, sier tidligere Frp-politiker Elisabeth Uggen. Foto: Gjermund Midtbø / NRK

– Jeg har tidligere fått anonyme brev som inneholdt sexsjikanering, sier Uggen.

Hun forklarer at hun er sikker på at det den gangen var politisk motivert.

– Det kan jeg si på bakgrunn av innholdet i brevene jeg fikk. Det gikk også på at jeg var jente.

Hendelsen ble meldt inn til politiet, men de skyldige ble aldri tatt.

Uggen forteller at hun denne gangen er usikker på motivet, men tror noen ønsker å ramme henne personlig.

– Enten fordi jeg har vært medlem av Frp, eller fordi jeg nå har meldt overgang til Høyre.

Alvorlig handling

– Vandalisme er ikke ålreit. Jeg er redd for at noen kan komme hjem til meg å gjøre noe lignende der, sier Uggen.

OPPSKÅRNE HJUL: I tillegg til tagging, var alle de fire hjulene på bilen også skåret opp. Foto: Elisabeth Uggen / Privat

Skadene på bilen er antakeligvis på flere titusen kroner.

Saken er anmeldt til politiet som har foretatt tekniske undersøkelser på stedet.

Politioverbetjent og sekjsonleder for politiet i Nedre Eiker, Stig Rønneberg, sier at en slik handling er alvorlig.

– Hvis det viser seg at denne hendelsen har en sammenheng med den tidligere sjikanesaken, vil straffen være skjerpende.

Utlover 20.000 kroner i dusør

Ettersom politiet ikke tok den skyldige sist, har den tidligere Frp-politikeren nå utlovet en dusør på 20.000 kroner til den som kommer med tips i saken.

PERSONLIG MOTIV: – Jeg tror noen ønsker å ramme meg personlig fordi jeg er aktiv politiker. Jeg kan ikke se noen annen motivasjon til at noen skal gjøre noe slikt, sier Uggen. Foto: Elisabeth Uggen / Privat

– Dette må være planlagt og noen vet noe.

– Det er jeg sikker på, sier Uggen.

Hun forteller at overvåkningskameraene som er installert på tomten ikke fanget opp noe, da de ikke dekker området der bilen stod parkert.

Nå ønsker politiet tips fra publikum som kan ha sett noe i området natt til lørdag.